**ПЛАН НА УРОК**

1**. Учебна дисциплина** – Български език и литература

2. **Клас** – Х кл. ЗП

3. **Гимназия** „Хр. Ботев” – гр. Попово, обл. Търговищка

4. **Име на преподавателя** – Румяна Маринчева Трифонова

5. **Себедоказването на човека в романа „Робинзон Крузо” от Д. Дефо**

6. **Дата на провеждане** –

7. **Цели и очаквани резултати** – Чрез наблюдения и интерпретация на поведението на главния герой в романа да се затвърдят познанията за спецификата на просвещенската литература, нейната проблематиката и художествените принципи на Просвещението . Да се осмисли един от основните типове герои в европейската литература – самоизграждащия се човек. След проследяване на живота на Робинзон в цивилизацията и на самотния остров да се направят изводи за пълноценното съществуване, основано на развитие на собствените възможности, чрез обогатяване на житейския опит, чрез труд, самовъзпитание, воля и упоритост. Да се утвърдят дългът, отговорността, трудът, разумното действие като част от универсалните хуманитарни ценности.

8**. Използвани стратегии** – мозъчна атака, ръководено четене със стимулиращи въпроси, диаграма Рибена кост, диаграма на Вен

9. **Средства и помагала** – романът „Робинзон Крузо”, химикал и тетрадка

10. **Ход на урока** :

*Първа фаза* – **Събуждане на интерес** : Чрез работа в групи се актуализират знанията за отношението към човека през Средновековието, Ренесанса и Класицизма. Сравнява се с новото място на човека през Просвещението ; изясняване на символичното значение на острова като място за бягство и спасение, но и изпитание и умален вид на цивилизования свят.

*Втора фаза* – **Осъзнаване на смисъла** : С насочващи въпроси се изясняват причините, които подтикват Робинзон да избяга от родния си дом и да избере пътя на пътешественика : еснафския морал на третото съсловие, към което принадлежи семейството му, копнежа да посети непознати земи, желание да успее и да натрупа състояние, предприемаческия му дух. Проследяват се изпитанията му преди попадането на острова – първото изпитание (бурята) и разумната преценка на случилото се ( срам и покаяние); второто изпитание, което му донася прозрението за ролята на знанието и благотворното въздействие на капитана, който го посвещава в уменията на моряка; трето изпитание – предприемаческият дух на героя като плантатор в Бразилия до корабокрушението, което довежда героя до острова. Акцент на работата е животът на Робинзон в гранична екзистенциална ситуация – сам на необитаем остров цели 28 години. По групи учениците представят своите наблюдения за първостепенната задача на героя – да оцелее ( снабдяване с най- необходимото от потъващия кораб и „полезните неща”, преосмисляне на истински ценното в живота – отношението към парите, стойността на малките неща в живота, ролята на труда и превъзпитанието на героя, облагородяването на острова); втората група споделя наблюденията си за самооценките на героя и новата му житейска философия (кое е добро и кое лошо, отношението към бога – търси упование в него, но разчита не на провидението, а на ръцете и упоритостта си, спасява се чрез оптимизъм) ; третата група представя връзката на Робинзон с дивака Петкан и благотворното взаимно съжителство, основано на добронамереност, приятелство и щедрост. Постепенно се налага изводът, че героят оцелява благодарение на труда,усърдието, опита, волята и природосъобразния начин на живот като преминава всички фази на човешката история – от пещерния живот през земеделие, скотовъдство, занаятчийство и човешко общество с правила. Робинзон се утвърждава като носител на разума, който овладява природните дадености и облагородява средата, която обитава, побеждавайки собствените си слабости и надмогвайки слабата си човешка природа. Той утвърждава универсални хуманитарни ценности.

*Трета фаза* – **Рефлексия** : Изработване на диаграма Рибена кост

Как може да се докаже човек и да успее (проблем, вписан в главата на рибата)

В горната част се посочват качества на героя преди попадането му на острова.

В долната част се посочват качествата, които придобива и възпитава у себе си по време на престоя на острова.

Решението – в универсален план как може човек да успее в живота и да се себедокаже.

За домашна работа учениците да съпоставят Робинзон и Дон Кихот и откроят общите им черти – деятелни, вярват в доброто, променят света около себе си и др.

Правим заедно диаграма на Вен.

11. **Коментар на урока** :

*За учениците* – новите методи на работа разнообразяват работата в час, засилват интереса и привличат всички ученици към работа по проблема. Постига се задълбоченост на интерпретацията и се осмислят идеите на Просвещението. Учениците се активизират и контролират своите разбирания.

*За учителя* – осъществява се обратна връзка при разчитане на текста и придобитите знания, активност от повече ученици, съпоставка и обогатяване на впечатленията, превръщане на новите знания в собствени. Създава се атмосфера на споделяне на идеи. За успешна работа обаче е нужно повече време и често учебният час не достига да се работи по трите фази.